CELEX: C2007/315/29
Language: el
Date: 2007-12-22 00:00:00
Title: Συνεκδικασθείσες υποθέσεις C-260/06 και C-261/06: Απόφαση του Δικαστηρίου (τέταρτο τμήμα) της 8ης Νοεμβρίου 2007 [αιτήσεις του Cour d'appel de Montpellier (Γαλλία) για την έκδοση προδικαστικής αποφάσεως] — Ποινικές διαδικασίες κατά Daniel Escalier (C-260/06) και Jean Bonnarel (C-261/06) (Φυτοπροστατευτικά προϊόντα — Παράλληλες εισαγωγές — Διαδικασία εγκρίσεως διαθέσεως στην αγορά — Επιτρεπτό — Προϋποθέσεις — Τήρηση της αρχής της αναλογικότητας)

22.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/18
            
         Απόφαση του Δικαστηρίου (τέταρτο τμήμα) της 8ης Νοεμβρίου 2007 [αιτήσεις του Cour d'appel de Montpellier (Γαλλία) για την έκδοση προδικαστικής αποφάσεως] — Ποινικές διαδικασίες κατά Daniel Escalier (C-260/06) και Jean Bonnarel (C-261/06)
   (Συνεκδικασθείσες υποθέσεις C-260/06 και C-261/06) (1)
   
   (Φυτοπροστατευτικά προϊόντα - Παράλληλες εισαγωγές - Διαδικασία εγκρίσεως διαθέσεως στην αγορά - Επιτρεπτό - Προϋποθέσεις - Τήρηση της αρχής της αναλογικότητας)
   (2007/C 315/29)
   Γλώσσα διαδικασίας: η γαλλική
   Αιτούν δικαστηρίου
   Cour d'appel de Montpellier
   Ποινικές διαδικασίες ενώπιον του αιτούντος δικαστηρίου κατά
   Daniel Escalier (C-260/06), Jean Bonnarel (C-261/06)
   Αντικείμενο της υποθέσεως
   Αιτήσεις εκδόσεως προδικαστικής αποφάσεως — Cour d'appel de Montpellier — Ερμηνεία των άρθρων 28 και 30 της Συνθήκης ΕΚ και της οδηγίας 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230, σ. 1) — Εθνική νομοθεσία επιβάλλουσα στον γεωργό ο οποίος προβαίνει, αποκλειστικά για τις ανάγκες της γεωργικής εκμεταλλεύσεώς του, στην εισαγωγή από άλλο κράτος μέλος φυτοπροστατευτικού προϊόντος έχοντος ήδη, εντός του άλλου αυτού κράτους, έγκριση διαθέσεως στην αγορά χορηγηθείσα σύμφωνα με την οδηγία 91/414/ΕΟΚ, υποχρέωση τηρήσεως απλουστευμένης διαδικασίας για τη χορήγηση εγκρίσεως διαθέσεως στην αγορά, σκοπός της οποίας είναι να εξακριβωθεί κατά πόσον το προϊόν πληροί τις προϋποθέσεις πανομοιότυπου και η οποία συνεπάγεται την καταβολή τέλους 800 ευρώ
   Διατακτικό της αποφάσεως
   Ένα κράτος μέλος μπορεί να υποβάλει σε απλουστευμένη διαδικασία χορηγήσεως εγκρίσεως διαθέσεως στην αγορά την παράλληλη εισαγωγή φυτοπροστατευτικού προϊόντος προελεύσεως άλλου κράτους μέλους εντός του οποίου το προϊόν έχει ήδη λάβει τέτοια έγκριση, όταν την εισαγωγή πραγματοποιεί γεωργός αποκλειστικά για τις ανάγκες της εκμεταλλεύσεώς του, οπότε η κατά τον τόπο αυτό χορηγούμενη έγκριση διαθέσεως στην αγορά είναι ατομική για κάθε επιχειρηματία. Η έγκριση αυτή δεν μπορεί να εξαρτηθεί από την προϋπόθεση του προσδιορισμού του εισαγομένου προϊόντος με το εμπορικό σήμα του ενδιαφερομένου επιχειρηματία, όταν ο τελευταίος είναι γεωργός ο οποίος πραγματοποιεί την παράλληλη εισαγωγή αποκλειστικά για τις ανάγκες της δικής του εκμεταλλεύσεως. Για τη χορήγηση της εγκρίσεως δεν μπορεί να ζητηθεί η καταβολή τέλους που δεν αντιστοιχεί προς τα έξοδα τα οποία συνεπάγονται ο έλεγχος ή οι διοικητικές ενέργειες που απαιτούνται για την εξέταση της αιτήσεως χορήγησης εγκρίσεως. Ωστόσο, επιτρέπεται η κατ' αποκοπήν εκτίμηση αυτών των εξόδων εφόσον τηρείται η αρχή της αναλογικότητας.
   
      (1)  ΕΕ C 212 της 2.9.2006.